**מילים  לשבת**

**שער הנגב - ערב שבת, ט"ז באייר תשע"א, 20 במאי 2011**

**שלום לחברות ולחברים,**

 **סליחה ותודה**

ישנו אדם, שרובכם אינם מכירים, אך כולנו חבים לו המון. שמו עופר. אלוף משנה עופר לוי. עד השבוע, מפקד החטיבה הצפונית של אוגדת עזה; בעוד זמן קצר הוא ימונה כמפקד חטיבת "גבעתי"; החליף אותו "סגול" אחר, אל"מ עופר וינטר.

עופר, יליד יסוד המעלה, היה חתום על שלומנו וביטחוננו בשנתיים האחרונות. בטכס החילופין הוא ביקש סליחה "מהנער דניאל וויפליך, על שלא היינו חדים מספיק ולא הצלחנו להציל את חייו; משניים מחיילינו, שלא הטמענו בהם די את הזהירות והם נהרגו בתאונת דרכים; ולהבדיל, מהחקלאים, שבשוגג או בדרך לפעילות מבצעית גרמנו נזק לשדותיהם".

בשמכם, הודיתי בטכס לקציני החטיבה ולכל חייליה על התעוזה והמחויבות שהם מגלים בימים ובלילות ועל ההצלחה במשימתם, שלצערנו לא הייתה מלאה.

**אוקיינוס של תמיכות**

בראשית השבוע התקיימה חגיגה גדולה בסן דייגו, בקטע מן החוף של האוקיאנוס השקט ובה הפגינה הקהילה היהודית המקומית את אהבתה ומחויבותה לישראל בכלל ולשער הנגב, בפרט.

שיא החגיגות היה עם הגעתם של 63 רוכבי אופנים, כמספר שנות עצמאות ישראל, שעם כניסתם למתחם החגיגות, הן הגיעו לשיאן. חלק מקבוצה זו הייתה דבוקת הרוכבים משער הנגב, שרכבה במשך שבוע עם חברים מקומיים. היוזמה הייתה חלק מתהליך חיזוק השותפות שלנו ומהווה עדות למאמץ, שלא הסתיים, לגייס את מלוא התרומה לה התחייבה הפדרציה למען הקמת בית הספר התיכון שלנו.

**תשתיות חיינו**

השבוע חנכנו את כביש הכניסה למושב יכינ. הפרויקט הינו חלק מ"פיילוט" לשיקום תשתיות בישובים הותיקים, שמקדם משרד החקלאות בתקצוב ממשלתי ייחודי לעשר שנים.

בשירה ובריקוד ספונטני גזרנו את הסרט ברחוב ובנאומים נמלצים מלווי מחיאות כפים והתרוממות רוח ברכנו זה את זה בברכת "שהחיינו". זהו אירוע שיא, שמסמל עבור כולנו את השינוי לטובה ביחסי המועצה עם המושב.

מי שיבקר בקטע הכניסה למושב יוכל לדמיין כיצד ייראה כולו, לאחר סיום מלוא הפיתוח, שמתוכנן בכל המושב, כחלק בלתי נפרד מהרחבתו ומקליטת מתיישבים חדשים, חלקם בתחומי  הישוב הקיים.

**נערי אובמה**

ארבעה צעירים ישראלים, שלושה מהם בני שער הנגב, חברו לשלושה חברים ירדנים, שנים מהגדה, אחת מעזה וארבעה מלבנון לתוכנית, שיזמו חברינו מאוניברסיטת "המלין" אשר בסנט פול, מינסוטה. התוכנית ממומנת על ידי משרד החוץ האמריקאי ומטרתה: לקדם את היזמות העסקית והקהילתית במזרח התיכון, להטמיע את עקרונות הדמוקרטיה ולייצר קשרים אישיים בין בני דור ההמשך אשר לחופו המזרחי של הים התיכון. הצעירים, בוגרי תואר ראשון עם אוריינטציה לקידום הקהילה שלהם, נבחרו במטרה ללמוד, במסע בן שישה שבועות בארצות הברית, ובהמשך הדרך בארצות המוצא שלהם, כיצד לפתח תוכנית עסקית או קהילתית. הם מתארחים בחברות ענק אמריקאיות ולומדים אצל בכירי האקדמיה המקומית. קיראו את החוויות שקבלתי מהם השבוע:

"החוויות, הפשוטות והקשות, הטובות והרעות, ברובן חוויות של פעם בחיים שאני מעריכה ומאמצת לליבי. חוויות של תרבויות שונות ותקשורת עם אנשים, שאת חלקם לא נוכל לפגוש לעולם במזרח התיכון, אפילו לא לתקשר עימם במייל. כל יום פה מלא בלימוד, שאלות פנימיות, אנושיות ולאומיות, ממש כל יום, בלי הגזמה."

"האינטראקציה היא משהו שמעבר למילים. שום דבר לא ידמה לחוויה של המפגש אחד עם אחת, ללא תיווך, ללא סיסמאות, רק הרגשות האמיתיים יוצאים החוצה. נרקמו בינינו חברויות אמיצות, אשר אנחנו מקווים כי הן רק ההתחלה של שיתוף פעולה, חברות ושלום."

"מדהים לגלות כי אנחנו כה דומים איש לרעהו, באשר אנו חולקים גורל משותף, פחדים משותפים (עברנו את אותן המלחמות..); אבל אנחנו חולקים גם אופטימיות והמון רצון לשנות ולהיטיב עם הכלל. אנחנו בני מזל על היותנו כאן ואני מקווה כי כולנו נתקבל בברכה בחזרתנו לקהילות שלנו."

**צרות של צמיחה**

השבוע קיימנו שיחה נוספת בסוגיית הדרך בה נתמודד עם הגידול הקבוע במספר התלמידים תושבי שער הנגב בבית הספר היסודי. עצם הצורך בדיון שכזה, שיש לו היבטים תכנוניים, הנדסיים, חינוכיים וקהילתיים, מרמז על מציאות מתמשכת של צמיחה דמוגרפית, בעיקרה של משפחות צעירות עם ילדים. בחלק מהישובים הדברים מובנים יותר, אולם למרבה השמחה, גם בישובי הקו הקדמי קיימת מצוקת דיור ויותר חשוב, יש רצון הולך וגדל של בנים ושל צעירים להצטרף אלינו, לחיות עימנו.

**שבת שלום, אלון**

אני יוצא לשבוע מילואים ולאחר מכן לוועידה של "אורט העולמי" בברלין. להתראות.

**אלון שוסטר**

 **נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)